जापान में 10 हजार लोगों के मरने की आशंका  
जापान में तबाही की तस्वीर धीरे-धीरे साफ हो रही है। अकेले मियागी में ही मरनेवालों का आंकड़ा 10 हज़ार तक पहुंचने की आशंका है।
जापान में भूकंप और सुनामी के दोहरे कहर के बाद तबाही की तस्वीर धीरे-धीरे साफ हो रही है। मरनेवालों की तादाद तेजी से बढ़ती जा रही है। हज़ारों लोगों की मौत की ख़बर है। अकेले मियागी में ही मरनेवालों का आंकड़ा 10 हज़ार तक पहुंचने की आशंका है। हालांकि अभी भी कई इलाक़ों से लोगों की मौत और उनके लापता होने के आंकड़े नहीं मिल पा रहे हैं। अहम बात यह भी है कि शुक्रवार की तबाही के बाद रह रहकर भूकंप के झटके आ रहे हैं।   रविवार सुबह भी लोगों ने जापान के कई हिस्सों में झटके महसूस किए। दुनियाभर से राहत और बचाव के लिए विशेषज्ञों के दल जापान पहुंच रहे हैं। प्रधानमंत्री नाओतो कान ने इसे दूसरे विश्व युद्ध के बाद का सबसे बड़ा सकंट करार दिया है और लोगों से एकजुट होकर पुनर्निमाण में लगने को कहा है। रेडिएशन के खतरे को देखते हुए 3 लाख से ज्यादा लोगों को सुरक्षित ठिकानों पर पहुंचाया गया है।